CELEX: 32018R1992
Language: hu
Date: 2018-12-14 00:00:00
Title: A Bizottság (EU) 2018/1992 végrehajtási rendelete (2018. december 14.) az 1191/2014/EU végrehajtási rendeletnek az 517/2014/EU rendelet 19 cikkében említett, az Egyesült Királyságban és a 27 tagú Unióban forgalomba hozott fluorozott szénhidrogénekre vonatkozó adatbejelentés tekintetében történő módosításáról

17.12.2018   
               
               
                  HU
               
               
                  Az Európai Unió Hivatalos Lapja
               
               
                  L 320/25
               
            
         A BIZOTTSÁG (EU) 2018/1992 VÉGREHAJTÁSI RENDELETE
         (2018. december 14.)
         az 1191/2014/EU végrehajtási rendeletnek az 517/2014/EU rendelet 19 cikkében említett, az Egyesült Királyságban és a 27 tagú Unióban forgalomba hozott fluorozott szénhidrogénekre vonatkozó adatbejelentés tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fluortartalmú üvegházhatású gázokról és a 842/2006/EK rendelet hatályon kívül helyezéséről szóló, 2014. április 16-i 517/2014/EU európai parlamenti és tanácsi rendeletre (1) és különösen annak 19. cikke (7) bekezdésére,
         mivel:
         
                     (1)
                  
                  
                     A Bizottság 1191/2014/EU végrehajtási rendelete (2) meghatározza az 517/2014/EU rendelet 19. cikkében említett jelentés formájának és benyújtásának módját.
                  
               
                     (2)
                  
                  
                     Az 517/2014/EU rendelet előírja, hogy a fluorozott szénhidrogének gyártók vagy importőrök által az Unión belül történő forgalomba hozatala éves kvótákhoz legyen kötve, a fluorozott szénhidrogének fokozatos csökkentése érdekében. A gyártók és importőrök számára megállapított kvótákat a Bizottság által meghatározott referenciaértékek alapján számítják ki a fluorozott szénhidrogének azon mennyiségeinek éves átlaga alapján, amelyeket a gyártók és importőrök az 517/2014/EU rendelet 19. cikke alapján, V. mellékletének megfelelően, 2015. január 1-jétől jelentenek be.
                  
               
                     (3)
                  
                  
                     mivel az Egyesült Királyság 2017. március 29-én bejelentette az Unióból való kilépésre irányuló szándékát, az Európai Unióról szóló szerződés 50. cikke értelmében a kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések az Egyesült Királyságra többé nem alkalmazhatók, kivéve, ha az Európai Tanács az Egyesült Királysággal egyetértésben ennek a határidőnek a meghosszabbításáról határoz. Következésképpen, és a kilépésről rendelkező megállapodás bármely rendelkezésének sérelme nélkül az 517/2014/EU rendelet csak addig alkalmazandó, amíg az Egyesült Királyság uniós tagsága nem szűnik meg.
                  
               
                     (4)
                  
                  
                     Tekintettel az Egyesült Királyság által az Európai Unióról szóló szerződés 50. cikke alapján tett bejelentésére, fontos biztosítani, hogy az Egyesült Királyság kilépése után pontos adatok álljanak rendelkezésre a fluorozott szénhidrogének Unión belüli forgalomba hozatalát illetően ahhoz, hogy az 517/2014/EU rendelet 16. cikk (3) bekezdésének értelmében újra tudják számítani a referenciaértékeket, ami 2020-ban esedékes.
                  
               
                     (5)
                  
                  
                     Az 1191/2014/EU végrehajtási rendelet mellékletét ezért módosítani kell a célból, hogy el lehessen választani az Egyesült Királyságban és a 27 tagú EU tagállamaiban forgalomba hozott fluorozott szénhidrogének mennyiségeit.
                  
               
                     (6)
                  
                  
                     A forgalomba hozott fluorozott szénhidrogénekkel kapcsolatosan bejelentett adatoknak az Egyesült Királyság és a 27 tagú EU tekintetében történő szétválasztása azonban csak akkor szükséges, ha az uniós jog már nem alkalmazandó az Egyesült Királyságra és az Egyesült Királyságban. Ezért az 1191/2014/EU végrehajtási rendelet módosítása csak a 2018. naptári évre vonatkozó adatszolgáltatásra, illetve azon további évekre nézve szükséges (a kilépési évvel bezárólag), amikor az Egyesült Királyság kilép az Unióból, és az uniós jog alkalmazása megszűnik az Egyesült Királyságra és az Egyesült Királyságban.
                  
               
                     (7)
                  
                  
                     Ahhoz, hogy a bejelentési kötelezettség szétválasztása alkalmazható legyen a 2018. naptári évre vonatkozó adatszolgáltatásra nézve, amely évre vonatkozóan az adatokat 2019. március 31-ig kell benyújtani, a kötelezettség módosításának az említett időpont előtt hatályba kell lépnie. Minden ezt követő évre vonatkozóan a jelentéstételi adatok benyújtási határideje március 31.
                  
               
                     (8)
                  
                  
                     E végrehajtási jogi aktus mellékletével összhangban az Egyesült Királyság piacán forgalomba hozottként bejelentendő fluorozott szénhidrogén mennyiségeinek az Egyesült Királyságban első alkalommal forgalomba hozott mennyiségekre kell vonatkoznia.
                  
               
                     (9)
                  
                  
                     Az e rendeletben előírt intézkedések összhangban vannak az 517/2014/EU rendelet 24. cikkének (1) bekezdése alapján létrehozott bizottság véleményével,
                  
               ELFOGADTA EZT A RENDELETET:
         
            1. cikk
            Az 1191/2014/EU végrehajtási rendelet melléklete e rendelet mellékletének megfelelően módosul.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 14-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 150., 2014.5.20., 195. o.
         
         
            (2)  A Bizottság 1191/2014/EU végrehajtási rendelete (2014. október 30.) a fluortartalmú üvegházhatású gázokról szóló 517/2014/EU európai parlamenti és tanácsi rendelet 19. cikkében említett jelentés formájának és benyújtása módjának meghatározásáról (HL L 318., 2014.11.5., 5. o.).
      
      
         
            MELLÉKLET
            Az 1191/2014/EU végrehajtási rendelet melléklete a következő 13a. szakasszal egészül ki:
            
               „13a. szakasz: A gázok gyártói és importőrei töltik ki – az 517/2014/EU rendelet 19. cikkének (1) bekezdése, valamint az 517/2014/EU rendelet VII. melléklete 1. pontjának a) és d) alpontja, 2. pontjának a), b) és d) alpontja és 3. pontjának a) és b) alpontja.
               
               Először a 2018-ban folytatott tevékenységekről szóló (és legkésőbb 2019. március 31-ig benyújtandó) jelentésre alkalmazandó, addig és azzal az évvel bezárólag, amikor az uniós jog alkalmazása megszűnik az Egyesült Királyságra és az Egyesült Királyságban.
               A mennyiségeket az 517/2014/EU rendelet I. mellékletének 1. szakaszában felsorolt gázokra, az említett gázok közül legalább egyet tartalmazó keverékekre vagy az importált előre kevert poliolokban található egyes gázokra vagy keverékekre vonatkozóan külön-külön, tonnában, három tizedesjegy pontossággal kell megadni.
               
                            
                        
                        
                           
                              AZ AUTOMATIKUSAN KISZÁMÍTOTT MENNYISÉGEK
                           
                        
                        
                           ÉSZREVÉTELEK
                        
                     
                           13aA
                        
                        
                           A fluorozott szénhidrogén ténylegesen forgalomba hozott mennyisége, kivéve a mentességet élvező felhasználásokat.
                        
                        
                           13aA = 4M – az 5. szakaszban felsorolt mentességet élvező felhasználások (5A – 5F)
                        
                      
                        
                           
                              A JELENTENDŐ INFORMÁCIÓK
                           
                        
                     
                           13aB
                        
                        
                           Ebből: az Egyesült Királyságban első alkalommal forgalomba hozott mennyiség
                        
                        
                           Az Egyesült Királyságban forgalomba hozott, de később az Unióba (az Egyesült Királyság nélkül) szállított ömlesztett mennyiségek nem sorolandók ide.
                           Ide sorolandók az Egyesült Királyságnak szállított azon ömlesztett mennyiségek, amelyeket korábban az Unióban (az Egyesült Királyság nélkül) hoztak forgalomba.
                        
                      
                        
                           
                              AZ AUTOMATIKUSAN KISZÁMÍTOTT MENNYISÉGEK
                           
                        
                     
                           13aC
                        
                        
                           Ebből: az Unióban, az Egyesült Királyság nélkül, forgalomba hozott mennyiség
                        
                        
                           13aC = 13aA – 13aB”